પરંતુ આજે ધર્મના ક્ષેત્રમાં બિલકુલ વિપરીત પરિસ્થિતિ જોવા મળે છે. માણસ ઈશ્વરની શોધમાં, ઈશ્વરને પામવાના ખોટા રસ્તે ચડી ગયો છે અને તે માનવતાને ભૂલી ગયો છે, માણસને જ ભૂલી ગયો છે! જગતના દરેક ધર્મ પર આજે ધનનું એવું વિકરાળ પ્રભુત્વ વ્યાપી વળ્યું છે કે ધર્મ પોતે ગૂંગળાઈ રહ્યો હશે અને ઈશ્વર જો હોય તો એ પણ માનવીની આ વિકૃત વર્તણૂક જોઈને વિચારમાં પડતો હશે! ઈશ્વર પણ વિચારતો હશે કે મારા સુધી પહોંચવાનો માર્ગ કેટલો સીધો અને કેટલો સરળ હતો! આ માણસે એને કેવો વાંકોચૂકો અને વિકરાળ કરી મૂક્યો છે! મને શોધવા બહાર તો ક્યાંક જવાનું હતું જ નહિ અને માણસ માત્ર બહાર જ ભટકે છે! હું એની ભીતર બેઠો છું એની એને ખબર હોવા છતાં એ ભીતર જતો નથી કે ભીતર જોતો પણ નથી! હું એને ક્યાંથી મળવાનો છું?